Jaꞌ Jesús tak xbitaja tzij rmal xcaꞌya chcaj y xumaj rij oración y cawra xbij tzra Ttixel:
—Nedtaꞌ,
camic xerlaꞌ hor,
tebnaꞌ cꞌa chwa jnakꞌalsbej chquewech wnak chcongan nim nukꞌij je en Rlecꞌwalxel.
Caraꞌ tebnaꞌ chwa ch-utz cꞌaraꞌ anen catnkꞌalsaj chquewech che atet chkaꞌ congan nim akꞌij.
Com atet ay-on chwa chcꞌola nukꞌaꞌ chca conjelal wnak.
Caraꞌ abnon chwa ch-utz cꞌaraꞌ anen quenyaꞌ chca conjelal wnak jeꞌay-on chwa utzlaj cꞌaslemal rxin Dios je rxin junlic.
Je utzlaj cꞌaslemal je rxin junlic cawra rbanic,
jeꞌ wnak ncutkij ajniꞌ anaꞌoj atet jxa ayon che at Dios,
chkaꞌ ncutkij ajniꞌ nnaꞌoj anen jenatkon ta waweꞌ chwech ruchꞌlew.
Tak caraꞌ nqueban jaraꞌ ccꞌan chic utzlaj cꞌaslemal je rxin junlic.
Anen ney-on akꞌij waweꞌ chwech ruchꞌlew,
xenqꞌuis rbanic njelal asamaj jay-on chwa chquenban.
Camic Nedtaꞌ,
tey-aꞌ chwa chcaraꞌ nkaban awqꞌuin pnagloria ajniꞌ kabnon nabey tak qꞌuemjana twankera ruchꞌlew,
congan nim nukꞌij tzraꞌ.
Tey-aꞌ chwa chquenba wjic chic awqꞌuin pnagloria abar nkꞌaljin waꞌ chcongan nim nukꞌij.
Nak xeꞌachaꞌ chquecjol wnak waweꞌ chuchꞌlew je ay-on chwa,
anen xenkꞌalsaj chquewech ajniꞌ anaꞌoj atet.
J-eꞌ ne awxin waꞌ y camic xeꞌayaꞌ cꞌa chwa y j-eꞌ congan necnimaj atzojbal.
Camic cutkin chic che njelal jxenban jay-on chwa chquenban jaraꞌ awqꞌuin atet penak waꞌ.
Com anen nbin chic chca njelal jabin chwa.
J-eꞌ cniman chic je nbin chca y camic cutkin chic che awqꞌuin atet enpenak waꞌ y necnimaj che atet attakyon ta wxin.
Camic nemjon oración pquecwent per me pquecwent ta jeꞌ wnak xruqꞌuin rwech ruchꞌlew ykul waꞌ quecꞌuꞌx.
Anen quenban orar pquecwent je ay-on chwa com e awxin.
Conjelal je wxin anen e awxin atet chkaꞌ,
conjelal e awxin atet e wxin anen chkaꞌ.
Com xjun kabnon cuqꞌuin rmal cꞌaraꞌ ruqꞌuin ccꞌaslemal ntzꞌettaj waꞌ che ajniꞌla nim nukꞌij.
Santlaj Ttixel,
camic majoꞌn quencꞌjeꞌ xta chwech ruchꞌlew per j-eꞌ nquecꞌjeꞌ cana y anen quenmloj chic wjic awqꞌuin.
Pnabiꞌ atet queꞌachajij y queꞌawaraj je ay-on chwa ch-utz cꞌaraꞌ xjun ta xtqueban ajniꞌ kabnon ajoj awqꞌuin.
Anen tak xencꞌjeꞌa cuqꞌuin waweꞌ chwech ruchꞌlew,
pnabiꞌ atet xenuban waꞌ cwent,
next jun xtzꞌilaꞌ ta riꞌ chca.
Per cꞌola jun xtzꞌilaꞌ riꞌ per jaraꞌ nyatanak tzrij chnutaj pen chpam nimlaj juicio.
Caraꞌ xuban ch-utz cꞌaraꞌ nbantaja cumplir jtzꞌiban cana ojer chpam atzojbal.
Per camic anen quenmloja awqꞌuin y njelal jawra jnemjon rbixic chawa ne chquewech j-eꞌ quenbij cwaꞌ waweꞌ chwech ruchꞌlew ch-utz cꞌaraꞌ xtnoj ta quicotemal ptak canm jcꞌola wqꞌuin anen.
Anen bien xenkꞌalsaj atzojbal chquewech jabin chwa y camic xitzel nquetzꞌeꞌta cmal wnak je xruqꞌuin rwech ruchꞌlew ykul waꞌ quecꞌuꞌx com j-eꞌ mruqꞌuin ta rwech ruchꞌlew ykul waꞌ quecꞌuꞌx,
ajniꞌ nebnon anen,
mruqꞌuin ta rwech ruchꞌlew ykul waꞌ nucꞌuꞌx.
Mjaraꞌ ta quencꞌutuj chawa che nqueꞌalsaj ela waweꞌ chwech ruchꞌlew y xqueba ta awqꞌuin camic.
Jquenwajoꞌ anen chawa che nqueꞌaban cwent waweꞌ chwech ruchꞌlew ch-utz cꞌaraꞌ majoꞌn nquechꞌaꞌc ta rmal diablo.
J-eꞌ mruqꞌuin ta rwech ruchꞌlew ykul waꞌ quecꞌuꞌx,
ajniꞌ nebnon anen,
mruqꞌuin ta rwech ruchꞌlew ykul waꞌ nucꞌuꞌx.
Camic queꞌayonaj cꞌa,
techꞌjaꞌ cꞌa canm tzan atzojbal,
com ruqꞌuin atzojbal atet nkatzꞌet waꞌ nak kas mer abanic che ktzitzij at Dios.
Ajniꞌ xaban chwa anen xenatak ta waweꞌ chwech ruchꞌlew caraꞌ cꞌa quenban anen chca chkaꞌ,
enchumsan chic che quenutak ela chwech ruchꞌlew chnequebnaꞌ asamaj.
Camic anen quenyonaj wiꞌ che rbanic je nrajoꞌ awanm atet.
Cmal j-eꞌ tak cawra quenban ch-utz cꞌaraꞌ j-eꞌ chkaꞌ nqueyonaxa che rbanic je nrajoꞌ awanm atet je at ktzitzij Dios.
Per mqueyon ta j-eꞌ nemjon rbanic oración pquecwent com j-eꞌ nqueyaꞌ na nbixic chca jleꞌ chic wnak y rmal jaraꞌ tak xtqueyaꞌ nbixic ecꞌo chna jleꞌ jneykeꞌa na quecꞌuꞌx wqꞌuin,
y camic quenban orar pquecwent arj-eꞌ chkaꞌ.
Quenban orar pquecwent ch-utz cꞌaraꞌ xjun ta xtqueban conjelal jeꞌ wnak jneykeꞌa quecꞌuꞌx wqꞌuin ajniꞌ kabnon awqꞌuin atet Nedtaꞌ,
com atet xjun abnon wqꞌuin y xjun nebnon awqꞌuin atet chkaꞌ.
Kas quenwajoꞌ anen kas xtjun xtqueban kuqꞌuin conjelal ch-utz cꞌaraꞌ jeꞌ wnak xruqꞌuin rwech ruchꞌlew ykul waꞌ quecꞌuꞌx arj-eꞌ xtecnimaj ta chatet attakyon ta wxin.
Ajniꞌ abnon chwa anen chkꞌalaj che atet atcꞌayona ncꞌaslemal y caraꞌ nebnon anen chkaꞌ,
ney-on chca chkꞌalaj chatet atcꞌayona ccꞌaslemal.
Caraꞌ nebnon chca ch-utz cꞌaraꞌ xjun ta xtqueban ajniꞌ kabnon awqꞌuin xjun kabnon.
Cawra nela,
anen xjun quenban cuqꞌuin j-eꞌ y atet xjun naban wqꞌuin ch-utz cꞌaraꞌ xjun ta xtbequebnaꞌ rqꞌuisbal kꞌij.
Caraꞌ quenwajoꞌ ch-utz cꞌaraꞌ jeꞌ wnak xruqꞌuin rwech ruchꞌlew ykul waꞌ quecꞌuꞌx arj-eꞌ xtcutkij ta che atet attakyon pa wxin y xtcutkij ta chkaꞌ che atet congan nqueꞌawajoꞌ jeꞌ wnak xjun quebnon wqꞌuin ajniꞌ abnon chwa anen chcongan cnawajoꞌ.
Nedtaꞌ,
jeꞌ wnak jeꞌay-on chwa kas quenwajoꞌ quencꞌutuj chawa,
abar xtenqꞌueꞌ waꞌ anen,
tzraꞌ ta xtecꞌjeꞌ waꞌ j-eꞌ chkaꞌ.
Caraꞌ quenwajoꞌ chca ch-utz cꞌaraꞌ nquecwina nquetzꞌet nimlaj agloria jay-on chwa,
com atet enawaj-on ta tak qꞌuemjana twankersasa ruchꞌlew.
Nedtaꞌ,
awqꞌuin atet cꞌo waꞌ rbeyal per jeꞌ wnak xruqꞌuin rwech ruchꞌlew ykul waꞌ quecꞌuꞌx majoꞌn cutkin ta ajniꞌ anaꞌoj,
per anen wutkin y chkaꞌ conjelal wnak jecꞌola wqꞌuin je ay-on chwa j-eꞌ cutkin che atet attakyon pa wxin.
Anen nkꞌalsan chic chquewech ajniꞌ anaꞌoj y quenkꞌalsaj na más chquewech.
Caraꞌ xtenban chca ch-utz cꞌaraꞌ necꞌjeꞌa ptak canm jaraꞌ ojben riꞌil jquenawojbej,
ch-utz cꞌaraꞌ chkaꞌ quencꞌjeꞌa anen ptak canm.
Caraꞌ xbij Jesús tzra Ttixel.